Frode Sørensen (S), 1999-04-13:
Vi må jo se, om det kan lykkes.
Skatte- og afgiftssystemet skal jo i princippet ses efter i sømmene ret så ofte.
Det bør ske af hensyn til såvel den teknologiske udvikling som behovet for enklere regler, og det er netop tilfældet med de to lovforslag, som skatteministeren nu har fremsat.
Hovedlinjerne i forslagene er at forenkle og tilpasse reglerne til den informationsteknologiske virkelighed, mens der ikke generelt ændres ved det statslige provenu.
De store klumper i afgiftsmæssig sammenhæng er stadig væk handel med fast ejendom og optagelse af lån med pant i fast ejendom.
Det såkaldte stempeludvalg, som skatteministeren nedsatte i 1996, foreslog i sin betænkning fra sidste år at forhøje satsen for bolighandel til 1 pct., men regeringen har for ikke at forringe mobiliteten på boligmarkedet valgt at fastholde de 0,6 pct. og samtidig afskaffe afgiften på lejekontrakter. For fritidshuse og andre huse sættes satsen ligeledes ned til 0,6 pct. ud fra den samme grundtanke.
Ud over disse ting rummer lovforslagene et forslag om justering af satserne for pant i fly og skibe.
Stempel af livsforsikringer ligestilles nu med andre pensionstyper, hvor stempelafgiften falder bort.
Visse andre forsikringstyper fritages også for stempelafgift, men satserne justeres for andre, og på det punkt følger lovforslagene stempeludvalgets indstilling.
Den elektroniske udvikling er ved at gøre de oprindelig underskrevne dokumenter til historie.
Aftaler indgås i stigende omfang elektronisk, og det er også baggrunden for, at skatteministeren foreslår at ophæve stempelafgiften helt på låneområdet.
Her har virkeligheden overhalet lovgivningen så markant, at det ikke længere er muligt at føre en troværdig kontrol.
Forslagene rummer den forbedring for de danske banker og sparekasser, at de vil stå bedre i konkurrencen med de udenlandske långivere, der som bekendt ikke har skullet betale stempelafgift til den danske statskasse.
Vi undgår hermed også trafikken med at finde det hensigtsmæssigt at rejse til udlandet for at underskrive lånedokumenter og derved slippe for stempelafgift.
Bortfald af stempelafgift for pengeinstitutter kan givetvis påregne nogen kritik fra realkreditinstitutterne.
Samtidig hermed sætter lovforslagene også et stop for de såkaldte spadserende ejerpantebreve, som indtil nu stempelfrit har kunnet flyttes fra ejendom til ejendom.
Forslagene sigter på at gennemføre adskillige fornuftige forenklinger ved at afskaffe en række særlige regler, der er blevet endnu dyrere at opkræve og administrere end det, de faktisk indbringer.
Så derfor er der lovforslag nr. L 208 og nr. L 209 mange gode ændringer, som vi i Socialdemokratiet kan bakke op.
Skatteministeren har ikke benyttet lejligheden til generelt at skaffe staten et højere provenu, for det forudser
han forbliver uændret.
Der sker en række forenklinger og omfordelinger, som forventes at indbringe det samme provenu som i år, om end skatteministeren forudser en reel forbedring af statsfinanserne på et par hundrede millioner kroner efter nogle år.
I Socialdemokratiet kan vi støtte lovforslagene, som vi ser som endnu et led i moderniseringen og forenklingen af de eksisterende regelsæt på skatte- og afgiftsområdet.